***Hogyan kezdődött a szerelem?***

Tizenegy éves korom óta sportolok. Kalapácsvetéssel kezdtem versenyezni, majd jött a futás, ahol rájöttem, hogy nem is olyan rossz dolog, főleg a természetben. Közben sokat tudtam gondolkodni, mind többet magammal foglalkozni. Egy idő után elkezdtem határaimat feszegetni. Mindez megnyugtatott, mert akkoriban nem éppen jó társaság vett körül, és családi támogatásra sem számíthattam. A sport segített.

***Hogyan jutottál el mai teljesítményedhez?***

Olyan 16 éves lehettem, amikor először jelentkeztem az Ironman triatlon távra, ami 3,8 km úszást, 180 km kerékpározást és 42 km futást jelentett. Ezt nyolcszor teljesítettem sikeresen, és éreztem, hogy van még bennem több. Első igazán komoly távomat 21 éves koromban teljesítettem, 240 km önálló futás volt Marokkóban a Szaharában. Emellett korcsolyáztam, sífutottam, és egyre jobb helyezéseket értem el a hasonló versenyeken. Legtöbbször dobogós lettem. E versenyek nevezési költsége azonban elég magas volt, így elhatároztam, hogy magamnak szervezem az expedícióimat. Így lettem magányos túrázó.

***Mi volt a legemlékezetesebb kalandod az eddigi versenyeid, expedícióid során?***

Minden egyedüli túra során volt különös élményben részem, ez mind a maga nemében különleges, ezért nagyon nem tudok kiemelni közülük egyet sem. Mindent átgondolva azonban talán azok voltak a legszebb élmények, amikor olyan őslakos kultúrával találkoztam, ahol láthattam az ő természetes, nomád és ösztönös életüket.

***Kerültél-e olyan szélsőséges helyzetbe, ami már-már kétségbeejtő volt számodra is?***

Minden különös helyzet elsőre talán riasztónak tűnt, de könnyen megszoktam a helyzetet. Azonban amikor a sötétben azt éreztem, hogy nem vagyok egyedül, és a világításnál szembesültem azzal, hogy farkasok hada figyel, valamint amikor első alkalommal egyedül a mínuszokban sílécestől beszakadt alattam a jég, na akkor volt egy kis riadalom, de éppen az a szép a dologban, hogy az ember pánikmentesen tudjon cselekedni, és készen álljon a helyes döntésre. Amikor a harmadik ilyen helyzet volt, azt már fel sem vettem.

***Mit jelentett számodra az önismeret, volt-e olyan tulajdonságod, melyen magad is meglepődtél?***

Minden első szélsőséges szituációban (+40, -40 celsius fok, magas páratartalom, alvás hiánya, nagy távok) eddig még nem tapasztalt kitartást, elszántságot és akaratot hoztak elő belőlem, valamint előtérbe került az elfogadás a vonatkozásban, hogy tudjak együtt élni az aktuális helyzetemmel és abból hozzam ki a legjobbat. Ugyanakkor számomra is nagy felismerés volt, amikor Alaszkában három nap két éjszaka sífutottam alvás nélkül, majd két óra alvás után újra folytatni tudtam.

***Lehet-e még fokozni ezeket a teljesítményeket, van-e még tartalék?***

Igeeen! Mindig lehet, és úgy érzem, hogy a tapasztalat ad némi magabiztosságot. Számos olyan expedíció útvonal van a világon, melyet egyedül még senki sem teljesített. Ezek vonzóak számomra, figyelemmel arra, hogy folyamatosan késztetést érzek erre, és érzem azt a bizonyos tartalékot.

***Mi a következő terved?***

Az év első felében a namíb sivatag, gyalogszerrel, egyedül, 500 km.

***Milyen indíttatásból keresed a szélsőségeket, és fokozod az expedíciók nehézségét? Mi motivál?***

A megismerés és a tapasztalat. Minden tájnak megvan a maga szépsége és nehézségei, és a korábbi évek tapasztalatait is tudom továbbfejleszteni. A kihívások mellett célom, hogy az ifjú korosztályt hozzásegítsem ahhoz, hogy a kevésbé hétköznapi dolgok megmutatásával csökkenjen félelmük az ismeretlen irányába, ismerjék meg környezetüket, szeressék és tiszteljék a természetet. A táborokban éppen ezért számos olyan programot szervezünk, ami segíti a fiatalokat ebben.

***Hogyan sikerül felkészülnöd a nem mindennapi körülményekre?***

Folyamatosan edzésben tartom magam. Most például az aklimatizálódás érdekében heti három alkalommal, húsz-harminc kilós hátizsákkal, harminc percen keresztül fekvőtámaszozok és guggolok a kilencven fokos szaunátokban. Ez mindig attól függ, hová készülök.

***Milyen üzenetet tudsz megfogalmazni azoknak, akik nem élhetik a szabad életet?***

Kitartás, akarat, elszántság… Meggyőződésem, hogy mindig van választás és nem mindig a könnyebb út az eredményes. A sport segített a helyes úton maradni és éltet a mai napig. Életmódommá vált, szerelem lett.

Kovács Lászlóval Lelovics Zoltán beszélgetett.